«Bleed for this»:Intenst, velspilt boksedrama 

Man trenger absolutt ikke være noen boksefan for å glede seg over filmen om bokseren Vinny Pazienzas umulige comeback. 

Bleed for this 

Drama. 
Med: 
Miles Teller, Aaron Eckhart, Katey Sagal, Ciaran Hinds. 
Regi: 
Ben Younger. 
USA, 2016. 
Lengde: 
1 time, 57 minutter. 
Aldersgrense: 12 år. 

Historien om den amerikanske boksestjernen Vinny Pazienza burde være godt kjent for de som har satt seg inn i denne idretten: 
En lovende karriere ble tilsynelatende grundig parkert etter at Pazienza ble hardt skadd i en bilulykke. 
Legene fryktet at han ville bli lam, og han ble forsikret om at han i hvert fall aldri ville kunne bokse igjen. 

Slik gikk det som kjent ikke, men selv om vi kjenner utfallet av historien fra før, er det like fullt en nervepirrende opplevelse å følge den unge bokseren gjennom sine seire og nederlag. 

Det er mange grunner til at Ben Youngers film blir så medrivende, også blant de av oss som kan styre vår begeistring for boksesporten. 

En av dem er det sterke skuespillerlaget som er hentet inn. 
Miles Teller er glimrende i rollen som den i utgangspunktet bekymringsløse Vinny, en selvsikker fyr som spiller på casino til langt på natt kvelden før en viktig kamp og som bytter dame såpass ofte at selv foreldrene går i baddel. 
Men det er først når den ekstreme motgangen gjør sitt inntog at han virkelig får vist hva han er god for, når historien om hovedpersonens innbitte kamp tilbake i ringen skal fortelles. 

Vinny flankeres stadig av sin tallrike, nesten karikerte amerikansk-italienske familie. 
Det er i familiens hjem at store deler av handlingen foregår - fra de tidligere så bekymringsløse middagene, til den trykkede stemningen når Vinny må innlosjeres i stua etter å ha kommet hjem fra sykehuset i rullestol og med en metallglorie festet til hodet med fire metallskruer. 
Det er hjemme i kjelleren at han i hemmelighet trener seg opp igjen, godt hjulpet av sin trener og støttespiller Kevin Rooney (Aaron Eckhart). 

Det klippes også fram og tilbake mellom kamparenaene og sofaen hjemme, hvor de fleste av familiens kvinner følger med på tv, mens mor (Katey Sagal) sitter i rommet ved siden av og ber, fordi hun ikke har nerver til å se sønnen slåss. 

Regissør Younger går tett på og skaper et realistisk og tankevekkende bilde av følelsene til familie og venner som tynges av bekymringen for Vinnys helse, spesielt etter at det usannsynlige comebacket er et faktum. 
Samtidig sørger han for at selve kampscenene har en nerve og spenningsoppbygging som imiterer følelsen av å være på en virkelig kamp. 

Les anmeldelsene av de andre kinopremierene denne uken her: 
